Treba li definicija suvremenog braka obuhvatiti i istospolnu zajednicu?
P. Shearer: "Mislim da će legalizacija istospolnog braka dovesti do veće tolerancije jer se na taj način promiče civiliziranije društvo"
Legalizacija istospolnih zajednica u šest američkih država - od kojih su posljednje New York i Rhode Island - otvorila je ponovne debate o tome što je suvremeni brak Savezna država Rhode Island nedavno je legalizirala istospolne zajednice. Nešto ranije, New York je postao šesta američka savezna država koja je dopustila sklapanje istospolnog braka. Ali, 29 saveznih država ima posebne ustavne amandmane koji ga zabranjuju. Protivnici i pobornici tih brakova dio su nacionalne debate koja nastoji definirati što je suvremeni brak. Četverogodišnjeg Iana usvojili su Dan Gallagher i Peter Shearer, homoseksualci koji 14 godina žive u – kako kažu - vezi punoj ljubavi. Dan Gallagher objašnjava što za njega znači brak: "Za mene, brak je vanjski izražaj kojim dvoje ljudi iskazuju svoju predanost jedno drugome. Oni žele iskazati uzajmne osjećaje, ali tako da i drugi ljudi budu svjesni tih osjećaja." Homoseksualci su nedavno glasno proslavili izglasavanje zakona o braku u New Yorku - uz hit iz 1964. “Chapel of Love”. Ali Annunziato planira se vjenčati sa svojom partnericom sljedeće godine: "Iskoristit ću moje građansko pravo da se, kao žena, vjenčam sa ženom. To mi sada zakon omogućava. Osim toga, zaljubljena sam u nju i mislim da imam pravo da s njom sklopim brak." Mnoge američke vjerske zajednice, međutim, protive se istospolnim brakovima. Njujorški biskupi izdali su povodom legalizacije istospolnog braka priopćenje u kojem se kaže da ‘društvo mora obnoviti istinsko shvaćanje značenja braka.’ Monsignor Kieran Harrington iz Brooklyna kaže da ‘država ne bi trebala biti arbitar u tome tko koga voli i što je to ljubav:’ "Država bi trebala brinuti o natalitetu, kao i da djeca odrastaju u stabilnim obiteljima. To je uloga države, tu je njezin interes. Upravo to je razlog zašto država pruža određene zakonske povlastice bračnim parovima." Dan Gallagher i Peter Shearer kažu da kao roditelji Ianu pružaju stabilan dom pun ljubavi. Obojica smatraju da homoseksualni partneri moraju imati prava kao i sve druge obitelji - pravo na zajedničko zdravstveno osiguranje, pravo na posjet u bolnici u slučaju bolesti partnera, kao i pravo naslijeđivanja. Peter Shearer ne misli da su djeca osnovni razlog za brak. U mnogim brakovima nema djece – kaže Peter Shearer: "Kada ja kao otvoreni homoseksualac dođem na posao s vjenčanim prstenom, moji će kolege postupno promijeniti svoje poimanje homoseksualnih parova. Prestat će razmišljati u skladu s klišeima. Možda će postati realistični. Mislim da će legalizacija istospolnog braka dovesti do veće tolerancije jer se na taj način promiče civiliziranije društvo." Njujorški katolički biskupi objavili su da će se crkva prema svojoj homoseksualnoj braći i sestrama uvijek odnositi s poštovanjem, dignitetom i ljubavlju. No, monsignor Harringotrn dodaje da homoseksualni brakovi dodatno ugrožavaju instituciju braka koja je ionako u krizi zbog čestih razvoda te činjenice da mnogi mladi danas žive zajedno bez da su ušli u brak. On kaže da su svjetovne vlasti pogriješile kada su odustale od promicanja tradicionalnog braka: "Brak bi se morao postaviti kao ideal. Takav bi brak država trebala podržavati. Jasno, postoje okolnosti kada taj brak nije idealan i one se zakonski također trebaju priznati i regulirati." Predsjednik Barack Obama nedavno je o ovoj problematici govorio u Bijeloj kući, na svečanosti povodom manifestacije Gay Pride. Okupljenima je tom prilikom rekao: "Vi se borite za ideju da svakog čovjeka treba smatrati jednakim i da svatko zaslužuje da živi i voli na način koji smatra ispravnim." Međutim, predsjednik Obama se do sada protivio istospolnim brakovima – on se, naime, zalaže za instituciju istospolne zajednice. Ona partnerima daje vrlo slična prava koja imaju tradicionalni bračni drugovi, ali se službeno ne naziva ‘brakom.’ Politički promatrači smatraju da bi eventualnom podrškom istospolnim brakovima Obama možda previše riskirao – jer bi otuđio mnoge tradicionalnije glasače. I protivnici i pristaše istospolnog braka smatraju da dječak Ian – koji odrasta u obitelji koju čine Dan Galagher i Peter Shearer - zaslužuje dom i roditeljsku ljubav. Do razlika dolazi, očito, pri pokušaju da se definira suvremeni brak.